作者:王昌齡
標題:淇上酬薛據兼寄郭微
內容:自從別京華，我心乃蕭索。十年守章句，萬裡空寥落。北上登薊門，茫茫見沙漠。倚劍對風塵，慨然思衛霍。拂衣去燕趙，驅馬悵不樂。天長滄洲路，日暮邯鄲郭。酒肆或淹留，漁澤屢棲泊。獨行備艱難，孰辭幹鼎鑊。皇情念淳古，時俗何浮薄。理道須任賢，安人在求瘼。故交負奇才，逸氣包謇諤。隱軫經濟策，縱橫建安作。才望忽先鳴，風期無宿諾。飄颻勞州縣，迢遞限言謔。東馳眇貝丘，西顧彌虢略。淇水徒自深，浮雲不堪託。吾謀適可用，天道豈遼廓。不然買山田，一身與耕鑿。